**Til foreldra!**

Nytt regelverk – nulltoleranse mot mobbing

Frå 1.august 2017 er det vedteke eit nytt regelverk om skulemiljø. (Opplæringslova kap.9A) Alle elevar har rett til å ha eit trygt og godt skulemiljø som fremjar helse, trivsel og læring. Det er eleven si eiga oppleving av korleis dei har dei på skulen som er avgjerande.

Skulen skal sørgje for at elevane har det trygt og godt på skulen

Alle som jobbar på skulen skal følgje med på at elevane har det bra på skulen. Viss ein vaksen på skulen veit om – eller trur – at ein elev blir mobba, plaga eller på andre måtar ikkje har det bra, skal ho eller han alltid

* gripe inn og stoppe krenkingane med ein gong, viss det er mogleg
* seie frå til rektor
* undersøkje det som har skjedd

Rektor har ansvar for å lage ein plan og setje inn tiltak for å syte for at eleven får det trygt og godt på skulen igjen. Dette kallar ein «skulen si aktivitetsplikt».

Kva skjer om ein elev blir mobba av ein tilsett på skulen?

Viss ein elev opplever å bli mobba eller krenka av ein lærar eller andre som jobbar på skulen, har skulen eit ekstra ansvar for å følgje opp saka. Rektor skal då varsle skuleeigar (kommunalsjef), som vil følgje opp saka vidare.

Melde saka til fylkesmannen

Viss du eller barnet ditt meiner at skulen ikkje har gjort nok for å stoppe krenkingar, kan du melde saka til Fylkesmannen.

* Først må du ha teke opp saka med rektor på skulen
* Det må ha gått minst ei veke frå du tok opp saka med rektor
* Saka må gjelde skulemiljøet på den skulen eleven går på no

Er det heilt spesielle tilfelle, kan du uansett ta kontakt med Fylkesmannen. Du må ta kontakt med Fylkesmannen i det fylket du bur.

Kva kan Fylkesmannen gjere?

Viss Fylkesmannen meiner at skulen ikkje har gjort det dei skal, kan dei bestemme kva skulen skal gjere for å sørgje for at eleven får eit trygt og godt skulemiljø. Fylkesmannen skal setje ein frist for når tiltaka skal bli gjennomførte og følgje opp saka. Dei kan også gje bøter viss skulane ikkje følgjer opp.

Informasjon til barn, unge og foreldre om mobbing og rettar

På [www.nullmobbing.no](http://www.nullmobbing.no) finn du informasjon om kva rettar elevar og foreldre har, og kva ein kan gjere dersom ein opplever mobbing.